दिल्ली के मुख्यमंत्री अरविंद केजरीवाल ने हरियाणा से बीजेपी सांसद अवतार सिंह भड़ाना से पटियाल हाउस कोर्ट में माफी मांगी है. पटियाला हाउस कोर्ट में भड़ाना ने केजरीवाल के खिलाफ मानहानि का मुकदमा दायर किया था. साथ ही एक करोड़ रुपये की क्षतिपूर्ति की मांग की थी.

केजरीवाल पर क्या था मानहानि का आरोप?

भड़ाना का आरोप है कि केजरीवाल ने उनके संबंध में 31 जनवरी 2014 को एक आपत्तिजनक बयान दिया था. इस बयान में उन्होंने कहा था कि वे देश के सबसे भ्रष्ट व्यक्तियों में से एक हैं. वे समाज के एक प्रतिष्ठित व्यक्ति हैं. इस टिप्पणी से उनकी सामाजिक प्रतिष्ठा को ठेस पहुंची. उन्होंने केजरीवाल को लीगल नोटिस भेज कर अपने बयान को वापस लेने व माफी मांगने की मांग की थी. मगर, केजरीवाल की ओर से ऐसा नहीं किया गया.

केजरीवाल लिखित में मांगी माफी

अब कोर्ट में केजरीवाल ने भड़ाना से लिखित मे माफी मांगी है कि अपने सहयोगी के बहकावे मे आकर उन्होंने भड़ाना पर आरोप लगा दिए थे. बाद में पता चला कि वो आरोप सही नहीं है, इसलिए वो माफ़ी मांग रहे है. उन्होंने अपने लिखित हलफनामें में कहा है कि उनका भड़ना पर इस तरह के आरोपों को लगा कर उनकी इमेंज को खराब करने का कोई मकसद नही था.

बता दें कि केजरीवाल के खिलाफ करीब दर्जन भर से ऊपर मानहानि के मामले दर्ज है, जिसमें अरुण जेटली के द्वारा दर्ज कराया गया मानहानि का केस भी शामिल है. लेकिन मानहानि का ये पहला केस है जिसमें केजरीवाल अपनी गलती को लिखित रुप में कोर्ट में स्वीकार किया है.